text: Denuncien diverses agressions durant la manifestació unionista a Barcelona
  Destaquen un taxista ferit i una treballadora dels Ferrocarrils de la Generalitat que ha estat colpejada
  per Redacció diumenge, 29 d'octubre 2017 - 16:31h | Actualitzat a 29/10/2017 18:19h
  La manifestació unionista convocada aquest matí a Barcelona ha comportat diverses denúncies per agressions. Una de les primeres ha estat una treballadora dels Ferrocarrils de la Generalitat de Catalunya que, segons el sindicat de Comissions obreres, ha estat colpejada a l'estació de Provença per assistents a la manifestació, el que li ha provocat un esquinç al canell. També s'ha informat sobre un taxista que ha estat atès pel SEM després de rebre un cop al cap que li ha causat una ferida.
  Taxista amb ferida al cap rebent atenció del SEM a Roger de Llúria després de ser agredit per grup d'espanyolistes #AlertaUltra via @ernlau pic.twitter.com/VCNJzJGsa9
  — Jordi Borràs (@jordiborras) 29 d'octubre de 2017
  Per la seva banda, periodistes de 'TV3' han assegurat que diversos assistents els han empentat, els hi han llançat cigarretes enceses, monedes i escopinades mentre intentaven cobrir l'acte. En un vídeo penjat per la mateixa cadena es pot veure com els manifestants cridaven: «TV3, manipuladors». A més, la cadena autonòmica catalana ha vist com diverses persones s'acostaven al seu furgó i li enganxaven adhesius amb la bandera d'Espanya, un gest que recorda al dut a terme durant les manifestacions del 27S, on diversos independentistes van cobrir els cotxes de la Guàrdia Civil amb adhesius, a més de trencar els vidres i tirar brossa a l'interior dels vehicles.
  Imatge d'un dels cotxes de la Guàrdia Civil. | CatalunyaDiari.cat
  També ha patit la fúria d'un manifestant un periodista d''El Nacional'. L'home, que ha perdut els papers, ha empentat al comunicador mentre el gravava. Cal destacar que en aquest cas, la resta dels presents han condemnat l'actuació i han increpat l'agressor amb crits de «fora, fora», mentre l'invitaven a abandonar la manifestació.